b'\n_START_ARTICLE_\nAstronomsko astronauti\xc4\x8dko dru\xc5\xa1tvo Zadar\n_START_PARAGRAPH_\nAstronomsko astronauti\xc4\x8dko dru\xc5\xa1tvo Zadar, osnovano je 10. lipnja 1980. godine kao Astronomsko amatersko dru\xc5\xa1tvo Zadar. Osamdesetih godina u Dru\xc5\xa1tvu radi nekoliko sekcija, i to za: meteore, Sunce, povijest astronomije, astroarheologiju i astrofotografiju._NEWLINE_U vrijeme osnivanja \xc4\x8dlanovi su Dru\xc5\xa1tva imali nekoliko zapa\xc5\xbeenih radova iz pra\xc4\x87enja promjena na Suncu, pra\xc4\x87enju meteorskih rojeva i iz povijesti astronomije u Zadru. Sudjelovali su na nekoliko natjecanja te na kongresu astronoma biv\xc5\xa1e dr\xc5\xbeave. Po\xc4\x8detkom devedesetih rad Dru\xc5\xa1tva miruje sve do 1995. godine kada po\xc4\x8dinje s novim aktivnostima. Od tada udruga redovito odr\xc5\xbeava razna predavanja za gra\xc4\x91anstvo (2-3 godi\xc5\xa1nje), izlo\xc5\xbebe, motrenja no\xc4\x87nog neba i sudjeluje na svim manifestacijama u Zadru i \xc5\xbeupaniji koje su vezane uz njenu djelatnost._NEWLINE_Godine 1998. Dru\xc5\xa1tvo aktivira sekciju koja je dugo bila u sjeni astronomije, a to je drugi dio imena astronautika tj. raketno modelarstvo. Od 2005. godine modelari (rakete s padobranom i rakete s trakom u kategoriji osnovnih i srednjih \xc5\xa1kola) po\xc4\x8dinju intezivno sudjelovati na raznim natjecanjima. Najplodnija godina Dru\xc5\xa1tva je 2007. godina kada osvaja tri zlatne i jednu bron\xc4\x8danu pojedina\xc4\x8dno, dok ekipno osvaja dva tre\xc4\x87a i jedno drugo mjesto.'